  Виталий Пронин Н. Шутоваез ӟечкыла А. Мирошниченко.Россиысь наукалэн нуналэзлы сӥзьыса, Тодосчиослэн юртазы люкаськылӥзы Удмуртиысь  пӧртэм удысъёсысь учёнойёс.Удмуртиысь тодосчиосты удыс нуналэнызы ӟечкылаз дышетонъя но наукая министр Алексей Мирошниченко. Алексей Анатольевич верамъя, шаерысьтымы тодосчиослэн тыршемзы Удмуртиез гинэ ӧвӧл, Россиез азинтыны юрттэ. Ар кутсконын ик  Москваысь шумпоттӥсь ивор вуиз. Историяя, кылъя но литературая Удмурт институтлэн директорез Алексей Загребин Удмуртиын нырысьсэ «Россиысь наукаосъя академилэн профессорез» ним басьтӥз. Сыӵе решение кутӥз Россиысь наукаосъя академилэн Президиумез туэ январь толэзе, странаысьтымы историяя но филологияя удысъёсын тыршись вань учёнойёслэсь ужамзэс эскерыса.- Учёнойёслы юрттон но егит тодосчиосты бурдъян понна министерство кутӥз наукаез азинтонлы сӥзем программа, со чакламын 2016-тӥ-2020-тӥ аръёслы. Кылем арынлэсь тросгес коньдон висъяськоз проект ужъёслы, фондъёслы. Кылсярысь,  туэ «Умник»  но «Старт» программаослы 4 миллион манет чакламын, - шуиз Алексей Мирошниченко.Удмуртиысь Учёнойёслэн огазеяськонзылэн вице-президентэз Иван Рысин мадиз удмурт атлас сярысь. Тодматскон вылысь сое поттӥзы кылем арын. Нош сое тросэн печатланы но электрон вариантсэ дискен поттыны кулэ 1 миллион манет.- Атлас пуштросэзъя энциклопедилы матын. Солэн кулэлыкез туж бадӟым, издание тунсыко луоз тодосчиослы, дышетскисьёслы, инвесторъёслы, шаерчиослы, туристъёслы, инкуазез эскерисьёслы, - вераз Иван Иванович.Филология наукаосъя доктор Василий Ванюшев люкаськемъёсты тодматӥз удмурт литературалэн сюресэныз. В. Ванюшев сое ӵошатӥз тулкымъёсын.- Нырысетӥез тулкым кутскиз Г. Верещагин этнограф бордысен, кыкетӥез, бадӟымез -  со К. Герд, А. Оки, К. Митрей, М. Петров но мукет писательёс. Удмурт литератураын кризис луиз перестройка вакытъёсы. Туннэ нуналлы трос шуг-секытъёс. Одӥгез соос пӧлысь - удмурт кылысь произведениосты ӟуч кылэ берыктӥсьёс ӧвӧл. Соин ик шаерамы улӥсь удмурт кылын вераськисьтэм-лыдӟиськисьтэм адямиос уг тодо, кыӵе со удмурт литература. Но шумпотыны мугъёс шедё. Кылсярысь, «Удмурт дунне» газет печатла удмурт классикъёслэсь произведениоссэс, поттэ литературалы сӥзем «Ингож» приложение. Нош туэысен редакциын ужаны кутскиз на литературалы но творчестволы сӥзем «Ингож» студия. Оскем потэ, отын будозы егит гожъясьёс, асьмеос, критикъёс, писательёс, юрттыны кулэ «Удмурт дуннелы» та ӟеч ужез азинтыны, - шуиз Василий Ванюшев.Та ужрадын 50-лэсь уно тодосчиосты сӥлы каризы пӧртэм данъетъёсын. Кылсярысь, Удмурт Республикалэн Данъян грамотаеныз пусъемын Историяя, кылъя но литературая Удмурт институтлэн директорезлэн воштӥсез, профессор Маргарита Иванова. Удмуртиысь Кун Кенешлэсь Данъян грамотазэ сётӥзы  та институтысь ик наукая ужасьлы, история наукаосъя докторлы Надежда Шутовалы. Удмурт Республикалэн Правительствоезлэн Данъян грамотаеныз пусъемын Ижысь медициная кун академиысь профессор, Россиысь дано врач Владимир Савельев.Галина Семёнова Теги: тодос  